
ΘΕΜΑ: «Παγκόσμια Ημέρα Περιβάλλοντος 2026» 
Με στόχο την ενημέρωση και την ευαισθητοποίηση της παγκόσμιας κοινότητας σε θέματα περιβάλλοντος, ο Οργανισμός Ηνωμένων Εθνών (ΟΗΕ) θεσμοθέτησε το 1972 την 5η Ιουνίου ως Παγκόσμια Ημέρα Περιβάλλοντος.
Για το σχολικό έτος 2025-2026, η προτεινόμενη θεματική του εορτασμού της Παγκόσμιας Ημέρας Περιβάλλοντος είναι: «Ενεργούμε με οδηγό τη Φύση, κτίζουμε το μέλλον του Κλίματος» και εστιάζει στην ευαισθητοποίηση και ενημέρωση της εκπαιδευτικής κοινότητας σε θέματα Περιβαλλοντικής Εκπαίδευσης και Αειφόρου Ανάπτυξης, με κεντρικό θεματικό άξονα το Φυσικό Περιβάλλον και την κλιματική σταθερότητα.
Η Παγκόσμια Ημέρα Περιβάλλοντος 2026 σηματοδοτεί τη συνέχεια της διεθνούς δράσης, η οποία αφορά στην Κλιματική Κρίση, υλοποιείται με τη συνδρομή των Ηνωμένων Εθνών (U.N.) και συνιστά μια παγκόσμια πρωτοβουλία για την προστασία, αποκατάσταση και αναβίωση ποικίλων οικοσυστημάτων. 
Σύμφωνα με στοιχεία του Οργανισμού των Ηνωμένων Εθνών, η συνεχής επιδείνωση του Περιβάλλοντος, οφειλόμενη -μεταξύ άλλων- στις εκπομπές αερίων, τη σχετική κλιματική αστάθεια, την απώλεια βιοποικιλότητας, τη ρύπανση οικοσυστημάτων, επιδρά καθοριστικά στην υγεία των έμβιων όντων, των  οργανισμών και των οικοσυστημάτων εν γένει του πλανήτη. 
Η Φύση αποτελεί αδιαμφισβήτητη πηγή έμπνευσης ως προς την ισορροπία, την ανθεκτικότητα και την επίλυση περιβαλλοντικών ζητημάτων, συμβάλλοντας στην προαγωγή της υγείας, της ευημερίας και της πολιτιστικής ανάπτυξης.
Με γνώμονα τη βιώσιμη ανάπτυξη των κοινωνιών, των οικοσυστημάτων και την ατομική ευεξία, αναθεωρούμε τις συνήθειές μας ώστε να βρούμε ξανά την αρμονία με τη φύση.
Κατά συνέπεια, η ενημέρωση, η ευαισθητοποίηση και ανάληψη δράσης και πρωτοβουλιών, μέσω της εκπαίδευσης για τα γενικότερα προβλήματα του περιβάλλοντος αλλά και για την αποκατάσταση των οικοσυστημάτων, προβάλλουν ως άμεση προτεραιότητα για την προώθηση θετικών αλλαγών στην κατεύθυνση της βιώσιμης και αειφόρου ανάπτυξης.
Στο πλαίσιο, λοιπόν, του εορτασμού της Παγκόσμιας Ημέρας Περιβάλλοντος, παρακαλούνται οι εκπαιδευτικοί των Σχολικών μονάδων Πρωτοβάθμιας Εκπαίδευσης της χώρας, καθώς και οι Παιδαγωγικές Ομάδες (Π.Ο.) των Κ.Ε.ΠΕ.Α., να οργανώσουν δράσεις ενημέρωσης και ευαισθητοποίησης κατά το χρονικό διάστημα από την Τετάρτη 3 Ιουνίου έως και την Παρασκευή 5 Ιουνίου 2026, σχετικά με:
· την εκπαίδευση και ευαισθητοποίηση για περιβαλλοντικά θέματα,
· την αειφορία ως παγκόσμια πρόκληση για το περιβάλλον και την κλιματική αλλαγή,
· την αρμονική συμβίωση των όντων και των οργανισμών στο σύγχρονο περιβάλλον 
· την προστασία της βιοποικιλότητας και των οικοσυστημικών υπηρεσιών,
· τα χερσαία και υδάτινα οικοσυστήματα,
· τα τοπικά οικοσυστήματα – (πανίδα, χλωρίδα, απειλούμενα είδη),
· τον κύκλο του νερού, την υδάτινη ρύπανση και την τροφική αλυσίδα,
· την υπεύθυνη χρήση, ανακύκλωση και επαναχρησιμοποίηση πόρων,
και γενικά οποιαδήποτε θεματική η οποία συμβάλλει στην ενίσχυση της περιβαλλοντικής συνείδησης και κουλτούρας των μαθητών και μαθητριών Πρωτοβάθμιας Εκπαίδευσης.

